張明遠自持其所居萃勝亭記來求詩爲賦三篇  其二
作者：馮時行
朝代：宋

paragraphs: 百城何岧嶢，儲清自太初。
靜境超人寰，羣仙之所居。
清都閟寶籙，宮闕函丹書。
真人拜玉庭，天帝手自除。
寶蓋相參差，縹緲來空虛。
我欲從之遊，茲山遂慵疏。
朝霞以爲食，浮雲以爲車。
此意靡堅决，西望空欷噓。
君今定不凡，買山自菑畬。
上方切層霄，伊蹊百步餘。
瑶草破霧收，青精凌雨鋤。
往往逢迎間，松喬曳雲裾。
爲我語羨門，問訊今何如。